कक्राझार , 8 अक्टबरःदासान्दि मुलुगनाङै करना साग्लोबनाय अलखदनि समाव फरायसुला - फरायसुलिफोरा सोलोंथाय एबा फोरोंथाय लानायनिफ्राय जानगाराव थानांनायखौ नोजोर बोनानै दुलाराय बर' फरायसा आफादआ बड'लेन्ड मुलुगसोलोंसालिनि आवथायाव खुंफुजानो गोनां डिग्रिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनो थाखाय दाबि खालामदों । बावैसो सानफोर सिगांबो बे आयदाखौनो लानानै मिरु एबसुनि मोनसे हान्जाया बड'लेन्ड मुलुग सोलोंसालिनि भिसिनो गांसे गोसोखां लाइ गथायनायबो जादोंमोन । बे एखे आयदाखौनो लानानै बुधबारखालि मिरु एबसुनि सोलोंथाय नेहाथारि कास्टम बसुमतारिआ कक्राझारनि बागानसालियाव थानाय एबसुनि गाहाय मावखुलि बड'फा हाउसयाव मोनसे खौरांगिरि मेल खुंदों । बे खौरांगिरि मेलनि गेजेरजों मिरु एबसुनि सोलोंथाय नेहाथारि कास्टम बसुमतारिआ मुलुगनाङै गोसारनाय कभिड - 19 नि अलखदनि समाव बड'लेन्ड मुलुगसोलोंसालिनि आवथायाव डिग्रिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनायनि थाखाय मुलुगसोलोंसालि खुंथायनिसिम दाबि दैखाङो । बिथाङा खौरांगिरिफोरनि सिगाङाव फोरमायथिदोंदि , सोलिफु कभिड - 19 नि साग्लोबनायनि जाहोनाव गासै फरायसुला फरायसुलिफोरा मोजां रोखोम सोलोंथाय लानायनिफ्राय जानगाराव थानांदों । मानोना बे समाव गासै फरायसालिमा आरो मुलुगसोलोंसालिफोरनि थाखो फोरोंनाया थाबथानानै दं । बेखौ नोजोर होनानै फरायसुला - परायसुलिफोरनि थाखाय आन्जादनि फरा - फारिलाइखौ बाङाइ खालामनानै होनांगौनि गोनांथि नुजाथिदों । गोबां फरायसाफोरानो बड'लेन्ड मुलुगसोलोंसालिया 6 थि सेमिस्टार आन्जादनि थाखाय गासै आयदा आरो पेपारफोराव आबुं एबा 100 जौखोन्दो नम्बरजों आन्जाद खुंफुंनो लानायखौ एबसुनो अजद हरनाय आरो बे आयदानि सायाव राहा लानो एबसुखौ खावलायहरनायनि बागै सोलोंथाय नेहाथारि कास्टम बसुमतारिआ फोरमायथियो । गुवाहाटी मुलुगसोलोंसालि आरो कटन मुलुग सोलोंसालिफोरा 6 थि सेमिस्टारनि जोबथा आन्जादखौ 50 जौखोन्दो नम्बरनि खुंनो हादोंब्ला बड'लेन्ड मुलुगसोलोंसालिया फरायसुला - फरायसुलिफोरनि रेहायनि थाखाय मानो खुंनो हाया होन्नानै सोंथि दैखांनायजों लोगोसे बे दाबिखौ मानियाब्ला फैबाय थानाय सानफोराव बड'लेन्ड मुलुगसोलोंसालियाव दुलाराय बर' फरायसा आफादया गनतान्त्रिक खान्थिजों सोमावसारनायनि राहा लागोन होन्नानैबो एबसुनि सोलोंथाय नेहोथारि कास्टम बसुमतारिआ सांग्रांथि होदों । 
बड'लेन्ड मुलुग सोलोंसालिनि 6 थि सेमिस्टारनि आन्जादखौ 50 जौखोन्दो फरा - फारिजों खुंफुनो एबसुनि दाबि